Un adolescent de origine română va fi decorat de către președintele Italiei, pentru că a reușit să intercepteze și să oprească o crimă.
Emanuele Nicola Affaticati, în vârstă de 16 ani și originar din România, a fost martor la o convorbire telefonică sinistră în timp ce se întorcea de la școală cu un tren regional în decembrie 2022. Un alt pasager, vorbind în limba română, declara că se îndreaptă spre fosta lui iubită cu intenția de a o ucide, potrivit G4Media.
Emanuele a alertat imediat autoritățile, ceea ce a condus la arestarea bărbatului și la prevenirea unei crime. „Tatăl meu este colonel de Marină în România. Am crescut, iar fiul meu a fost crescut și el un pic la fel ca noi fiicele, având ca punct de referinţă figura unui tată foarte bun, a unui ofițer”, povestește mama băiatului.
„Suntem foarte fericiți: inițial am crezut că este o glumă, o farsă, apoi am vorbit cu Secretariatul Palatului Quirinale: recunoașterea va fi înmânată pe 13 mai și pentru noi, pentru fiul meu este o mare onoare şi suntem mândri”, a spus Ramona Rosemari Lascu, mama băiatului.
Recunoașterea acordată de Președintele Republicii „este o mare onoare pentru fiul meu, când am primit invitația, eram atât de emoţionaţi încât ne-am așezat pe scaun: este o recunoaștere foarte frumoasă și am primit-o cu mândrie. Acum i-am spus că trebuie să meargă înainte fără să se creadă cine ştie cine, a fost un gest normal”, adaugă mama adolescentului.